Panayiotou-verhoor: ‘Selfoondata 99,9% akkuraat’Costa Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA ŉ Forensiese skakelbestuurder van Vodacom het Maandag in die hooggeregshof in Port Elizabeth in die moordverhoor van Christopher Panayiotou getuig dat die selfoondata wat deur dié diensverskaffer getrek is, 99,9% akkuraat is. Dit het in die hof aan die lig gekom dat die rekeninge vir verskeie selfoonnommers verlede jaar na aanleiding van ŉ hofbevel aan die staat beskikbaar gestel is. Die staat beweer Panayiotou was die meesterbrein agter die moord en het Luthando Siyoni betaal om huurmoordenaars te kry wat sy vrou, Jade, sou vermoor. Volgens die staat het Sinethemba Nenembe vir Sizwe Vumazonke gehelp om die moord uit te voer. Zolani Sibeko het na bewering ook ŉ rol in die uitvoering van die moord gespeel. Vumazonke is verlede jaar in aanhouding dood. Volgens die staat kon hulle hiermee vasstel dat Sibeko saam met Vumazonke en Nenembe buite die Panayiotou-huis by die Stellen Glen-kompleks was, net vyf dae voor sy ontvoer, in ŉ kattebak gedruk en daarna naby Kwanobuhle vermoor is. Johanna Heyneke is deur die staat aangestel om selfoontorings in verskeie gebiede te karteer en selfoondata aan die staat te voorsien. Heyneke het getuig die rekeninge wat bekom is, het gedetailleerde besonderhede oor ŉ spesifieke SIM-kaart, wat in- en uitgaande oproepe, Facebook-boodskappe en e-posaktiwiteite insluit, bevat. Volgens Heyneke kan ŉ SIM-kaart die soort kontrak wat gebruik word, aandui en selfs die tipe selfoon wat gebruik is. Dit kan ook aandui of verskillende selfone vir een spesifieke SIM gebruik kon word. Dit was onduidelik of die rekening waarna sy verwys het aan Panayiotou, Nenembe of Sibeko behoort. “Die data is 99,9 % akkuraat. Die stelsel kan data verloor as weerlig byvoorbeeld tref. Ons kan groot boetes in die gesig staar. Dus maak ons doodseker, maar uiteindelik kan die stelsel nie data genereer wat nie bestaan nie,” het Heyneke gesê. Die verhoor duur voort.